COMUNICARE A COMISIEI

Evaluarea acțiunilor întreprinse de Portugalia și Spania



ca răspuns la deciziile Consiliului din 8 august 2016 de notificare în vederea adoptării unor măsuri de reducere a deficitului considerate necesare pentru remedierea situației de deficit excesiv

1.Introducere

La 8 august 2016, Consiliul a adoptat, în temeiul articolului 126 alineatul (9) din Tratatul privind funcționarea Uniunii Europene (TFUE), decizii de notificare a Portugaliei și a Spaniei în vederea adoptării unor măsuri de reducere a deficitului considerate necesare pentru remedierea situației de deficit excesiv.

Portugalia a fost somată să pună capăt situației de deficit excesiv încă din 2016, prin reducerea deficitului public la 2,5 % din PIB în acest an. Obiectivul nu a luat în calcul impactul generat de efectele directe ale unui potențial sprijin acordat băncilor. Pe baza previziunilor Comisiei din primăvara anului 2016, care au stat la baza deciziei Consiliului, s-a considerat că acest obiectiv este compatibil cu menținerea la același nivel ca în 2015 a soldului structural. De asemenea, Consiliul a decis că Portugalia ar trebui să utilizeze toate câștigurile excepționale pentru a accelera reducerea deficitului și a datoriei. În plus, s-a solicitat Portugaliei să adopte și să pună în aplicare integral măsuri de consolidare în valoare de 0,25 % din PIB în 2016, în plus față de economiile incluse în previziunile Comisiei din primăvara anului 2016. Acest lucru a însemnat, în special, punerea integrală în aplicare a măsurilor de consolidare prevăzute în bugetul 2016, inclusiv controlul cheltuielilor suplimentare pentru achizițiile publice de bunuri și servicii, astfel cum a fost evidențiat în programul de stabilitate, și completarea acestor economii cu măsuri suplimentare de natură structurală în vederea realizării efortului bugetar necesar. În sfârșit, pentru a asigura o îmbunătățire durabilă a finanțelor publice, Consiliul a solicitat Portugaliei să pună în aplicare cu strictețe Legea-cadru a bugetului și Legea privind controlul angajamentelor și să efectueze îmbunătățiri suplimentare în ceea ce privește colectarea veniturilor și controlul cheltuielilor. S-a solicitat Portugaliei să prezinte un calendar clar și să pună în aplicare măsuri pentru a lichida integral restanțele și a îmbunătăți eficiența sistemului său de sănătate, pentru a reduce dependența sistemului de pensii de transferurile bugetare și pentru a asigura economii bugetare în restructurarea întreprinderilor de stat.

Spania a fost somată să pună capăt situației de deficit excesiv până în 2018, prin reducerea deficitului public la 4,6 % din PIB în 2016, 3,1 % din PIB în 2017 și 2,2 % din PIB în 2018. Pe baza previziunilor actualizate ale Comisiei din primăvara anului 2016 care au stat la baza deciziei Consiliului, s-a considerat că aceste cifre sunt compatibile cu o deteriorare a soldului structural de 0,4 % din PIB în 2016 și cu îmbunătățirile de 0,5 % din PIB în 2017 și 2018. De asemenea, Consiliul a decis că Spania ar trebui să utilizeze toate câștigurile excepționale pentru a accelera reducerea deficitului și a datoriei și să adopte și să pună în aplicare integral măsuri de consolidare în valoare de 0,5 % din PIB atât în 2017, cât și în 2018, în plus față de economiile incluse în previziunile actualizate ale Comisiei din primăvara anului 2016. În sfârșit, Consiliul a solicitat Spaniei să adopte măsuri pentru consolidarea cadrului său bugetar, în special pentru a spori gradul de automatism al mecanismelor de prevenire și corectare a abaterilor de la obiectivele bugetare, precum și pentru a crește contribuția pe care regula referitoare la cheltuieli din Legea privind stabilitatea o aduce la sustenabilitatea finanțelor publice. De asemenea, Consiliul a solicitat guvernului spaniol să instituie un cadru coerent pentru a asigura transparența și coordonarea politicii de achiziții publice la nivelul tuturor autorităților și entităților contractante, care să includă mecanisme de control ex-ante și ex­post adecvate, astfel încât să se asigure eficiența și respectarea legislației.

În conformitate cu articolul 3 alineatul (4a) din Regulamentul (CE) nr. 1467/97 al Consiliului, Consiliul a stabilit termenul de 15 octombrie 2016 pentru transmiterea de către Portugalia și Spania a unui raport detaliat cu privire la acțiunile întreprinse ca răspuns la decizia Consiliului. Un raport către Consiliu și Comisie care evidențiază măsurile de politică bugetară întreprinse în vederea atingerii obiectivelor stabilite de Consiliu a fost prezentat de Spania la 15 octombrie 2016, iar Portugalia a prezentat raportul său la 17 octombrie 2016.

Comisia a examinat strategiile bugetare ale Portugaliei și Spaniei pe baza informațiilor incluse în rapoartele privind acțiunile întreprinse, pentru a evalua dacă cele două state au respectat deciziile Consiliului din 8 august 2016.

Caseta 1: Metodologie pentru evaluarea acțiunilor eficiente Conform Regulamentului (CE) nr. 1467/97 și codului de conduită, se consideră că un stat membru a întreprins acțiuni eficiente dacă a acționat fie în conformitate cu recomandarea Consiliului în temeiul articolului 126 alineatul (7) din TFUE, fie în conformitate cu decizia de notificare adoptată de Consiliu în temeiul articolului 126 alineatul (9). Codul de conduită precizează că evaluarea acțiunilor eficiente ar trebui să ia în calcul, în special, măsura în care statul membru în cauză a realizat obiectivele bugetare anuale și îmbunătățirea subiacentă anuală a soldului său ajustat ciclic, fără a include măsurile cu caracter excepțional și alte măsuri temporare, conform recomandării Consiliului. Metodologia pe baza căreia se evaluează acțiunile eficiente impune, în primul rând, să se verifice dacă statul membru a respectat obiectivul de deficit global și îmbunătățirea subiacentă a soldului său structural, astfel cum se solicită în recomandarea Consiliului sau în decizia de notificare. În caz afirmativ, procedura se suspendă. În cazul în care statul membru nu respectă sau prezintă riscul de a nu realiza obiectivul de deficit global sau îmbunătățirea solicitată a soldului său structural, se efectuează o analiză aprofundată a motivelor acestei nerespectări. Analiza aprofundată menită să evalueze dacă statul membru a acționat în conformitate cu recomandarea Consiliului sau cu decizia de notificare se bazează pe următoarele două eforturi bugetare complementare: (i) metoda „descendentă”, care măsoară variația soldului structural ajustată în funcție de revizuirea creșterii potențiale a producției, de veniturile excepționale sau nerealizarea volumului programat de venituri și de evenimente neprevăzute în comparație cu scenariul de referință care a stat la baza recomandării Consiliului sau a deciziei de notificare și (ii) metoda „ascendentă”, care estimează impactul bugetar al fiecărei măsuri fiscale discreționare puse în aplicare și evoluțiile cheltuielilor aflate sub controlul guvernului în comparație cu scenariul de referință care a stat la baza recomandării Consiliului sau a deciziei de notificare. Analiza aprofundată este, de asemenea, completată de alte considerații calitative pertinente care permit Comisiei să emită o opinie autorizată în care să precizeze dacă statul membru a întreprins suficiente acțiuni de politică pentru a respecta recomandarea Consiliului sau decizia de notificare. În cazul în care analiza aprofundată arată că statul membru în cauză și-a pus în aplicare angajamentele de politică, în evaluare se va concluziona că s-au întreprins acțiuni eficiente. În cazul în care analiza aprofundată arată că angajamentele de politică nu au fost respectate și că este de așteptat că obiectivele de deficit global nu vor fi atinse, în evaluare se va concluziona că nu s-au întreprins acțiuni eficiente. Cu toate acestea, dacă se preconizează că obiectivele de deficit global vor fi atinse, procedura ar trebui să fie suspendată.

2.Evaluarea acțiunilor întreprinse de Portugalia

2.1.Măsuri incluse în raportul privind acțiunile întreprinse și proiecții bugetare actualizate

După cum se explică în raportul privind acțiunile întreprinse, transmis de Portugalia la 17 octombrie 2016, Portugalia a înghețat 445 de milioane EUR (¼ % din PIB) din consumul intermediar ca răspuns la decizia de notificare adoptată de Consiliu la 8 august 2016. Se preconizează că această măsură va compensa parțial factorii care duc la creșterea deficitului prezentați în cadrul documentului. Raportul prevede un deficit public de 2,4 % din PIB în 2016, care este cu 0,2 % din PIB mai mare decât obiectivul din Programul de stabilitate pentru 2016. Diferența provine în principal din degradarea perspectivelor macroeconomice în comparație cu Programul de stabilitate pentru 2016, ceea ce contribuie la revizuirea în scădere a proiecțiilor privind veniturile fiscale. În ceea ce privește cheltuielile, se preconizează că doi factori cu caracter excepțional vor duce, de asemenea, la creșterea deficitului public (unul este legat de Oitante - vehiculul de gestionare a activelor creat în cadrul rezoluției băncii Banif, iar celălalt este legat de anularea a două concesionări).

2.2.Evaluarea acțiunilor întreprinse